Hladan i kišni nedeljni dan nije omeo Leskovčane, Vranjance, Prokupčane i građane iz drugih mesta da rano ustanu i autobusima, uglavnom u organizaciji SNS-a, dođu u Niš na otvaranje novog Kliničkog centra. Bilo je preko 50 autobusa, a glavni razlog za dolazak je, kako kažu, to što je svečanosti prisustvovao predsednik Aleksandar Vučić koga su hteli da pozdrave.

Poput političkih mitinga na koje građani organizovano autobusima odlaze u druge gradove da dočekaju svoje političke miljenike, izgledalo je i svečano otvaranje novog Kliničkog centra. Na stotine građana čekalo je više od sat vremena da na scenu izađu govornici. (/slika18)

Osim građana sa juga Srbije, bilo je i onih iz Kruševca i Trstenika. Među njima je uglavnom bilo penzionera, a došli su, kako kažu, organizovano u Niš, preko svojih penzionerskih udruženja.

Iako je padala kiša, to nije smetalo da dođu i čekaju napolju, jer su, kako pojedini kažu, hteli “da vide Acu”.

Došli smo zajedno mi penzioneri iz Leskovca, ima nekoliko autobusa. Dobar nam je naš Aca. Morali smo da dođemo da vidimo šta je napravio ovde u Niš - rekla je jedna Leskovčanka. Više stotina građana autobusima došlo na otvaranje Kliničkog centra; foto: Vanja Keser

Bilo je i mnogo Vranjanaca koji su došli da prisustvuju otvaranju Kliničkog centra, a oni mlađi kažu da ih je organizovao Gradski odbor Srpske napredne stranke.

Gradski odbori vladajuće stranke organizovali su i druge da autobusima dođu i pozdrave Aleksandra Vučića, koji kako ističu, “mnogo radi da ljudima na jugu Srbije bude bolje”.

Politički govori na otvaranju zdravstvenog centra

Građanima koji su došli na otvaranje, među kojima je najmanje bilo Nišlija, nakon obilaska novih bolničkih soba i operacionih sala, ispred novog Kliničkog centra obratili su se predsednik Aleksandar Vučić, predsednica Vlade Ana Brnabić, predsednik Republike Srpske Milorad Dodik, kao i bivši predsednik Tomislav Nikolić koji je istakao da je “ponosan na naprednjake”, jer nastavljaju da podižu Srbiju i pomažu narodu. Foto: Vanja Keser

Nikolić je istakao i da su građani Pčinjskog, Jablaničkog, Topličkog, Pirotskog i Nišavskog okruga, kao i građani sa Kosova i Metohije “od danas su bogatiji za priliku da sačuvaju ili povrate svoje zdravlje”.

Predseniku Srbije i Vladi želim da i dalje, još mnogo godina, uspešno obavljaju svoju misiju ozdravljenja nacije i iskorenjavanja i onih zala za koje čak ni u ovom remek delu srpskog zdravstva nema leka. Neka je jugu Srbije srećan iskorak u 21. vek - naveo je Nikolić.

“Vučiću, gladni smo!”

U publici je među miljenicima Vučića, bio i građanin koji je vikao da je gladan i prekinuo predsednika u izlaganju, na šta je on prokomentarisao da mu “uvek dovedu onog iz menjačnice i vlasnika privatnih kafića” da mu objašnjava kako je građanima teško. Vučićevi simpatizeri organizovano na otvaranje Kliničkog centra; foto: JV/J. A.

Znam da ovde ima ljudi kojima je mnogo teško, ali se oni ne ponašaju bahato. Ljudi kojima je teško poštuju i vole svoju državu i oni znaju da dolaze bolja vremena. A te primitivne trikove iz predizborne kampanje sam već naučio 500 puta da slušam, tako da to nije problem za mene i nije prvi put. Što bi Mile rekao, teži su i od mene i od Mileta, ali dobro - rekao je Vučić.

Priznajući da ima naroda koji teško živi, predsednik je naveo da je to zato što su nam “uništili sve fabrike i zato što nisu mogli da dignu jedan Dom zdravlja, a kamoli Klinički centar”. Ljudi su gladni, pojasnio je Vučić, zato što su njegovi prethodnici u “pljačkaškim privatizacijama” razorili budućnost građana Srbije. Foto: Vanja Keser

Ali ljudi prestaju da budu gladni u zemlji u kojoj ćemo ovde, kad Ana bude otvarala Naučno-tehnološke parkove, kada budemo otvorili fabriku Cumtobel, kada poslednji radnici budu primljeni u Džonson elektrik, u Leoni, u IMI, u Aster, sve nove fabrike i sve došle u poslednje 3, 4 godine ovde u Niš, za razliku od vremena kada su sve razarali i uništili - dodaje Vučić.

Podsetimo, nakon brojnih odlaganja, kašnjenja, spornog tendera i otvaranja rupe na tek izgrađenom Kliničkom centru, što je obeležilo gradnju, a o čemu Vučić na otvaranju nije želeo da govori, on je danas konačno otvoren u Nišu.